
Plan for oppfølging av arbeidsmiljøundersøkelsen- Avdeling for økonomi-, kommunal- og sosialfag
Situasjonsbeskrivelse

Avdelingen kommer i stor grad bra ut på undersøkelsen i forhold til gjennomsnittstall for Høgskolen i Oslo. Vi vil ikke gjenta alle tallene her, men ta utgangspunkt i noen tall som kan oppfattes som urovekkende:

1. 26% svarer at de har blitt oversett, 6,8% at de har blitt isolert, 9,6% har fått nedsettende kommentarer og 19,2% har uttalt at de har opplevd sinneutbrudd mot seg. 8,6% oppgir at de har opplevd andre former for krenkende atferd. Av de som har opplevd denne type atferd, svarer 46,9 % at de har opplevd dette én gang, 40,6% to-tre ganger, mens 12,5% har opplevd det fire eller flere ganger.

2. Ansatte uttrykker at tilgjengelighet til nærmeste administrative leder er mindre enn til nærmeste faglige leder. 32% uttrykker at nærmeste administrative leder i mindre grad er tilgjengelig, mens 9,6% sier det samme om nærmeste faglige leder. 45,4% uttrykker at de er uenige i påstanden om at de får konstruktive tilbakemeldinger fra nærmeste administrative leder, mens 24,4% svarer det samme om den faglig leder. Det er vanskelig å tolke hva intervjuobjektene har ment når de har svart på spørsmål om tilgjengelighet fra nærmeste administrative leder. Det er sannsynligvis avhengig av om respondenten er tilsatt i administrasjonen eller i faglig virksomhet. Så lenge undersøkelsen ikke oppgir forskjeller mellom administrative og faglige tilsattes oppfatninger av ulike spørsmål, er det vanskelig å tolke dette tallet. Den enkeltes ansattes oppfattelse av viktighet av tilgjengelighet og tilbakemeldinger fra administrativ leder vil sannsynligvis også være forskjellig om man er administrativ eller faglig tilsatt. Uansett må det vurderes tiltak for å bedre dette forholdet. Ved diskusjon av disse tallene på enhetene argumenterte flere for bedre samarbeid mellom administrasjon og faglige tilsatte, og etterlyste spørsmål i arbeidsmiljøundersøkelsen om dette sentrale forholdet. 
3. 46,7% oppgir at det er for mye mas og jag i jobben. Faglige tilsatte opplever mye stress på grunn av forventninger om alternative undervisningsformer og mer forskningsinnsats samtidig som klasserommenes infrastruktur ikke fungerer tilfredsstillende. Administrative tilsatte opplever økt arbeidspress på grunn av nye oppgaver som følge av kvalitetsreformen, og stadig større dokumentasjonskrav på de fleste arbeidsområder. I tillegg skaper manglende respekt for oppsatte tidsfrister unødvendig stress for administrasjonen.  
4. 37% svarer at konflikt og problemhåndtering i liten grad blir ivaretatt på deres enhet. 28% svarer at konflikt og problemhåndtering blir ivaretatt i stor grad, mens 17,6 % svarer at ivaretakelsen er midt på treet. 12,8% svarer at de ikke vet.

Hvordan vi har jobbet med undersøkelsen

Verneombud Per Arne Olsen og AMU-medlem Bennedichte Olsen presenterte noen av dataene fra arbeidsmiljøundersøkelsen på felles personalmøte tirsdag 12. oktober. Oppfølgingen av undersøkelsen er diskutert på personalmøter på de ulike enhetene. LAMU drøftet undersøkelsen i møter 23. september og 16. desember. Avdelingsstyret drøftet utkast til plan på møte 6. desember. Planen har også blitt drøftet med organisasjonene på informasjons og drøftingsmøte, og i ledergruppen. Planen ble vedtatt på møte i lokalt arbeidsmiljøutvalg 16. desember


3. Oppfølgingstiltak
Mål 1: Igangsette tiltak som kan dempe stressymptomer hos de tilsatte
Avdelingen vil bruke følgende virkemidler for å dempe stressfaktorer hos de tilsatte:
· I samarbeid med Avdeling for sykepleierutdanning vurdere etablering av en lokal servicefunksjon for IKT og AV-utstyr i P56 som kan yte service på kortere varsel enn det AV-tjenesten har kapasitet til. Denne servicefunksjonen kan bidra til at undervisningspersonalet og timelærere unngår stressende opplevelser ved oppstart av undervisning. Ansvarlig: Avdelingsdirektør. Tidsfrist: August 2005.
· Ha oppgradert og godt utstyr på de enkelte rom med gode bruksanvisninger. Utstyret skal i den grad det er mulig være enkelt å bruke og være mest mulig likt fra rom til rom. Alle ansatte må forplikte seg til å delta på opplæring i bruk av ustyret. Ansvarlig: Kontorsjef for økonomi-, personal og drift i samarbeid med AV-tjenesten. Tidsfrist: Bruksansvisninger: August 2005. Obligatorisk deltakelse i opplæring i bruk av utstyr: August 2005. Enhetlig utstyr: Flytting i nye lokaler desember 2006.
· Bedre samarbeidet mellom administrasjon og faglige tilsatte om tidsfrister. Ansvarlig: Avdelingsdirektør i samarbeid med ledergruppen. Tidsfrist: August 2005.
· Vurdere omorganisering av førstelinjetjenesten ved flytting. Uansett organisering bør ikke ekspedisjonsarbeid kombineres med sentralbord. Ansvarlig: Administrative ledere. Tidsfrist: Flytting i nye lokaler desember 2006.
Mål 2 Forbedre dialogen mellom administrasjonen og faglige tilsatte

2.1 Forbedre dialogen mellom ledere og tilsatte 
Det er ønskelig at administrative ledere og studieledere med jevne mellomrom deltar på henholdsvis de faglige tilsattes personalmøter og administrasjonens møter.
Oppfølging: Ledergruppen diskuterer hvilke møter og under hvilke saker det er naturlig at administrative ledere deltar på de faglige tilsattes personalmøter, og studieledere på administrasjonens møter.
Tidsfrist: August 2005.

2.2 Forbedre dialogen mellom administrasjonen og faglige tilsatte

Målet skal være å skape en bredere gjensidig forståelse og kvalitetssikre området fag/administrasjon. 

Her er det ønskelig med to typer virkemidler:

1. Studiekonsulentene deltar med jevne mellomrom på utdanningens personalmøter i den grad det vurderes hensiktsmessig for begge parter. Andre saksbehandlere i administrasjonen kan innkalles til særskilte saker. Oppfølging: Studieledere innkaller studiekonsulent til personalmøter når dette er hensiktsmessig. Tidsfrist: Fra januar 2005.
2. Det utarbeides klare retningslinjer for arbeidsfordeling og samhandling mellom administrasjonen og de faglige tilsatte så langt dette er hensiktsmessig. Ansvarlig: Avdelingsdirektør i samarbeid med ledergruppen. Tidsfrist: Vi avventer avklaring fra høgskolen sentralt om administrativ organisering. Målet er å få dette på plass på avdelingen fra august 2005.
Mål 3 Forbedre det psykososiale arbeidsmiljøet på avdelingen
3.1 Fokusere på det psykososiale arbeidsmiljøet på personalseminar
Vi ønsker å ha en positiv vinkling på temaet ”psykososiale arbeidsmiljø” på et personalseminar. Forslag til tema for seminaret : Kommunikasjon og samhandling. 
Ansvarlig: Avdelingsdirektør i samarbeid med dekan.
Tidsfrist: August 2005.
3.2 Kartlegge det psykososiale arbeidsmiljøet

Medarbeidersamtaler skal systematisk brukes som virkemiddel for å kartlegge det psykososiale arbeidsmiljøet. Et tilleggssystem for å kartlegge avvik i det psykososiale arbeidsmiljø er utarbeidelse av et felles meldeskjema for avvik fra det fysiske og psykososiale arbeidsmiljø.
Ansvarlig: Ledergruppen.
Tidsfrist: Juni 2005
3.3 Nulltoleranse mot mobbing og trakassering
Temaet tas opp på positiv måte på personalseminar om kommunikasjon og samhandling.
Ansvarlig: Avdelingsdirektør i samarbeid med dekan.
Tidsfrist: August 2005.

